Mohamed Elyounoussi går på lån til Celtic fra Southampton for resten av sesongen, bekrefter Glasgow-klubben fredag kveld.

– Jeg gleder meg til å komme i gang og få ta på meg drakten for første gang. Det er en ikonisk og historisk, så det er en stor overgang for meg. Jeg vet at det er en stor klubb med stor fanskare, sier Elyounoussi til klubbens nettsider.

Southampton hentet Elyounoussi fra Basel i fjor sommer, men nordmannen slet med skader og spilletid. Han fikk bare 19 kamper for Premier League-klubben forrige sesong.

I den norske landslagstroppen til EM-kvalifiseringskampene mot Malta og Sverige neste uke er ikke Elyounoussi med som følge av lite spilletid. 25-åringen har ikke vært i kamptroppen i sesonginnledningen.

– For hans del er det helt avgjørende å gå et sted han får spilletid, og i så måte vil Celtic være et godt valg. Han kommer til å få mye spilletid på et lag som styrer kampene i Skottland og som skal ut i Europaligaen. Det virker som en fornuftig overgang, sier TV 2s fotballekspert Jesper Mathisen.

– Han har vært altfor langt nede i fryseboksen, så det er veldig gledelig et en av Norges beste spiller ser ut til å komme seg til Glasgow, fortsetter han.

Ifølge VG har også Besiktas, Celta Vigo, Sevilla, Leeds, Middlesbrough og Werder Bremen vært ute etter «Moi» i løpet av sommeren.

Etter tre serierunder topper Celtic skotsk Premier League på bedre målforskjell enn Rangers, som er motstander i sesongens første «Old Firm» søndag. Glasgow-klubben møter Lazio, Rennes og Cluj denne høsten.

– Jeg ønsker å score mål, skape sjanser og hjelpe laget med å vinne kamper og titler. Det er min jobb som angriper, sier Elyounoussi.

Elyounoussi blir lagkamerat med Kristoffer Vassbakk Ajer i Celtic.